秋醉歌
作者：張爲
朝代：唐

paragraphs: 金風颯已起，還是招漁翁。
攜酒天姥岑，自彈嶧陽桐。
脫却登山履，赤脚翹青筇。
泉聲掃殘暑，猨臂攀長松。
翠微泛罇綠，苔蘚分煙紅。
造化處術內，相對數壺空。
醉眠嶺上草，不覺夜露濃。
一夢到天曉，始覺一醉中。
皎然夢中路，直到瀛洲東。
初平把我臂，相與騎白龍。
三留對上帝，玉樓十二重。
上帝賜我酒，送我敲金鍾。
寶閣香斂苒，琪樹寒玲瓏。
動葉如笙篁，音律相怡融。
珍重此一醉，百骸出天地。
長如此夢魂，永謝名與利。